તે દિવસે કશિશના કૉફી હાઉસ પર લોકોની અવર-જવર રહી. લોકલ પેપરમાં એના કેસ વિશે સારું એવું કવરેજ આવ્યંુ હોવાથી કોઈ જિજ્ઞાસાથી કશિશને જોવા-મળવા આવતા. તો કોઈ આટલા મોટા પરિવારની પુત્રવધૂ હોવા છતાં સાવ સામાન્ય કૉફી હાઉસ ચલાવે છે તે જોવા-જાણવા આવતા. કશિશે તે બધાં સાથે સહજતાથી વાતો કરી. કશિશનો સાદો-સીધો કોટન કુરતી અને જિન્સનો પહેરવેશ એને આમ આદમી તરીકે તો રિપ્રેઝન્ટ કરતાં તો હતાં, સાથે-સાથે એનો દરેકને ઉષ્માભર્યો આવકાર અને મનમોહક સ્મિત લોકોના દિલ જીતવા પૂરતા હતા. એક અઠવાડિયામાં તો કશિશ અને એનું કૉફી હાઉસ આ નાનકડા શહેરમાં ગુંજતું થઈ ગયું. લોકલ પેપર-મૅગેઝિનનાં પાનાં પર એના નિખાલસ ઇન્ટરવ્યૂએ લોકોમાં સહાનુભૂતિની લહેર પેદા કરી દીધી. કશિશને સૌથી મોટો ફાયદો થયો કે લોકોને એના કેસમાં રસ પડ્યો. બે-ચાર સ્ત્રીઓ માટેની સંસ્થા પણ એના સપોર્ટમાં મેદાનમાં આવી. સ્ત્રી સંસ્થાઓનો મુખ્ય મુદ્દો એ હતો કે અગર કોઈ છોકરી ચાહે તેવો અભ્યાસ માત્ર એ સ્ત્રી હોવાના કારણે અટકાવવામાં આવ્યો હોય તો એ જાતીય ભેદભાવ કહેવાય. આ મુદ્દા પર એમણે કશિશની તરફેણમાં સરઘસ કાઢ્યું. શહેરના લોકોનો જનમત કશિશની ફેવરમાં થવા લાગ્યો.